নির্বাচনে চিরাচরিত কর্মীদের অর্থের যোগান দেওয়ার একটা রেওয়াজ আমাদের দেশে চলমান আছে। কিন্তু ইসহাক হোসেন কখনো তা দিতে পারতেন না। তার কর্মীরাও যে আশায় কোন কাজ করতেন না। তারা নিজ নিজ পকেটের টাকা খরচ করে তাদের প্রিয় নেতার জন্য রাতের পর রাত জেগে নির্বাচনী মাঠে কাজ করতেন। তিনি মাটির মানুষের সাথে এতটাই মিশে ছিলেন যে অসংখ্য দরিদ্র মানুষ নিজেরা চাঁদা করে অর্থ সংগ্রহ করে তার নির্বাচনী মাঠে কাজ করতেন। এব্যাপারে স্থানীয় নৃ-গোষ্ঠি দরিদ্র লোকেরা অগ্রণী ভূমিকা পালন করেছেন। একবার দৈনিক ইত্তেফাকের স্থানীয় এজেন্ট রায়গঞ্জের জয়ানপুর গ্রামের সোনাউল্লাহ তার পত্রিকার বিক্রির একমাত্র বাহন বাইসাইকেল বিক্রি করে সেই অর্থে তার প্রিয় নেতা ইসহাক হোসেন তালুকদারের নির্বাচনী প্রচারণার কাজ করেছিলেন। এরকম অনেক ভক্ত অনুসারী আছেন যাদের নাম সংকুলান এই ক্ষুদ্র পরিসরে সম্ভব নয়।